b'\n_START_ARTICLE_\nZa koga naj \xc5\xa1e molim\n_START_SECTION_\nI\n_START_PARAGRAPH_\nZaradi izdaje je gestapo zajel celotni komite, za novega sekretarja izvolijo Ludvika. Ta se brani, mesto je zanj \xc5\xbee prevro\xc4\x8de, rad bi od\xc5\xa1el v hosto. A Aleksander ima z njim posebne na\xc4\x8drte; ker bi rad organiziral prav tako u\xc4\x8dinkovito varnostno slu\xc5\xbebo, kot je gestapo, uka\xc5\xbee Ludviku, naj bo dvojni agent: Nemcem bo izdajal, kar \xc5\xbee vedo, njemu pa prina\xc5\xa1al poro\xc4\x8dila.\n_START_SECTION_\nII\n_START_PARAGRAPH_\nLiza, preoble\xc4\x8dena v l\xc5\xb1karico, v gostilni izve, da je bil izdajalec Fi\xc5\xa1er. Pride Vera, vsa v solzah: Ludvika je vzel gestapo. Liza, ki Ludviku \xc5\xbee od prej ne zaupa, Veri naro\xc4\x8di, naj takoj odide v hosto, sama bo \xc5\xa1la po njene stvari in jih prinesla za njo.\n_START_SECTION_\nIII\n_START_PARAGRAPH_\nCini\xc4\x8dni Pukmajster po\xc5\xa1lje Fiserja, ki je bil pri\xc5\xa1el po nagrado za izdajstvo, na\xc2\xa0\xc2\xbbTirolsko\xc2\xab, tj. v Dachau, Ludviku pa pri zasli\xc5\xa1anju ponudi, naj postane njihov agent. Ludvik se pusti\xc2\xa0\xc2\xbbprepri\xc4\x8dati\xc2\xab\xc2\xa0in Pukmajster ga izpusti.\n_START_SECTION_\nIV\n_START_PARAGRAPH_\nLudvik sam in razdvojen pije v svojem stanovanju, svojih se boji \xc5\xa1e bolj od gestapa. Njegov strah \xc5\xa1e utrdi Liza, ki pride po Verine stvari, saj mu ne verjame, da ni imel opravka z gestapom, v obraz mu vr\xc5\xbee, da je izdajalec. Ludvik sklene, da jo bo izdal Nemcem in se je tako znebil.\n_START_SECTION_\nV\n_START_PARAGRAPH_\nLiza Aleksandru in Mustafi pove za svoj sum in zagrozi, da bo Ludvika sama likvidirala, \xc4\x8de se ne bodo zganili oni. Aleksander jo sku\xc5\xa1a pomiriti, ni se \xc5\xa1e odrekel na\xc4\x8drtom, ki jih ima z Ludvikom. Tega le s te\xc5\xbeavo prepri\xc4\x8da, naj kot dvojni agent \xc5\xa1e ostane v mestu; ga pa da opazovati.\n_START_SECTION_\nVI\n_START_PARAGRAPH_\nLiza nastavi Ludviku past: sestala se bosta v bunkerju pri Zrnkovih, za katerega vesta le onadva. Namesto Ludvika pridejo Nemci in ker Lize ne najdejo, odpeljejo Julko, Liza je zdaj prepri\xc4\x8dana, da Ludvik izdaja.\n_START_SECTION_\nVII\n_START_PARAGRAPH_\nLudvik preoble\xc4\x8den sodeluje pri gestapovskih zasli\xc5\xa1anjih. Ko zasli\xc5\xa1ujejo Julko, se ji razkrije in jo prepri\xc4\x8da, naj pove, kar jo spra\xc5\xa1ujejo, gestapo tako vse \xc5\xbee ve.\n_START_SECTION_\nVIII\n_START_PARAGRAPH_\nJulka je re\xc5\xa1ena, izpustijo jo, a je polna strahu in negotovosti, saj mora po sili postati Ludvikova sodelavka. On jo miri: s spretno igro na obe strani se bosta re\xc5\xa1ila, Aleksander pa ju bo spravil iz mesta. Julka, ki Ludvika \xc5\xbee od nekdaj ob\xc4\x8duduje, se ga oklene, oba omahneta na posteljo.\n_START_SECTION_\nIX\n_START_PARAGRAPH_\nLudvik je bil partizanom izdal Pilza, ubili so ga, kar je za Pukmajstra imenitno, saj ga je bil Pilz to\xc5\xbeil v Graz, da je\xc2\xa0\xc2\xbbpremehak\xc2\xab; vendar zahteva v zameno zanj res\xc2\xa0\xc2\xbbkaj velikega\xc2\xab. Da bi se ga re\xc5\xa1il, mu Ludvik pove za zborovanje aktivistov na Jablanci, kar je bil zvedel od Julke. Njo pa po\xc5\xa1lje na planino k Aleksandru - s posebnim znakom v pismu naj mu sporo\xc4\x8di, \xc4\x8de je zanj tam \xc5\xa1e varno. Obenem pa ji da s seboj pismo, v katerem \xc5\xa1tabu sporo\xc4\x8da, da je izdajalka in da naj jo likvidirajo. Po Julkinem odhodu pride Vera z Aleksandrovim sporo\xc4\x8dilom, naj Ludvik pride na planino, njegova naloga je kon\xc4\x8dana. Toda Ludvik se boji, da je to past - ne bo \xc5\xa1el, dokler mu Julka ne po\xc5\xa1lje dogovorjenega znamenja.\n_START_SECTION_\nX\n_START_PARAGRAPH_\nJulka je zaprta v \xc5\xa1tabu, zahteva pogovor z Lizo. Ko Liza pride, ji obupana pove vse: Ludvik izdaja, saj so Nemci Jablanco za\xc5\xbegali in ubili \xc5\xa1tiri aktiviste, njo pa je izdal \xc5\xa1e posebej - nikomur na svetu ve\xc4\x8d ne verjame! Poslala mu je pismo s skrivnim znamenjem... Ko Liza odhiti z obljubo, da bo na\xc5\xa1la dokaze za njeno nedol\xc5\xbenost in Ludvikovo krivdo, se Julka obesi.\n_START_SECTION_\nXI\n_START_PARAGRAPH_\nVera in Ludvik \xc4\x8dakata v Zrnkovi hi\xc5\xa1i na kurirje za pot v planino. Tedaj vdre v hi\xc5\xa1o gestapo, Ludvik mora pokazati svojo gestapovsko izkaznico. Toda gestapovci so preoble\xc4\x8deni partizani, ki jih je pripeljala Liza: konec je tvoje igre, Ludvik! Ko Liza sli\xc5\xa1i, da prihaja Aleksander, Ludvika ustreli. Varnostnik je divji: Ludvik je res izigraval njegova navodila, a je vedel, kaj je gestapo! Tedaj pride \xc5\xa1tab; Milan uka\xc5\xbee aretirati Lizo, njene ljudi, Vero in Aleksandra: nih\xc4\x8de ne sme delati na svojo roko, iz osebnih pobud ali ambicije, \xc4\x8de pa policija dobi preve\xc4\x8d besede, je zmeraj narobe... Ko Zrnkova vidi mrtvega Ludvika, ve, da tudi njene Julke ni ve\xc4\x8d. Ne zanima je, kdo je za vse kriv, naj gredo pro\xc4\x8d, rada bi bila sama, da bo molila - ampak za koga naj se moli?'